ΚΑΝΟΝΙΣΜΟΣ (ΕΚ) αριθ. 482/95 ΤΗΣ ΕΠΙΤΡΟΠΗΣ της 3ης Μαρτίου 1995 για τροποποίηση του κανονισμού (ΕΚ) αριθ. 1222/94 περί θεσπίσεως των κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους των, για ορισμένα γεωργικά προϊόντα εξαγόμενα υπό μορφή εμπορευμάτων μη υπαγομένων στο παράρτημα ΙΙ της συνθήκης

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 3290/94 του Συμβουλίου της 22ας Δεκεμβρίου 1994 σχετικά με τις προσαρμογές και τα μεταβατικά μέτρα στον τομέα της γεωργίας που είναι αναγκαία για την εφαρμογή των συμφωνιών που έχουν συναφθεί στο πλαίσιο των πολυμερών εμπορικών διαπραγματεύσεων του Γύρου της Ουρουγουάης (1), και ιδίως το άρθρο 3,

τον κανονισμό (ΕΚ) αριθ. 3448/93 του Συμβουλίου της 6ης Δεκεμβρίου 1993 για τον καθορισμό του καθεστώτος εμπορικών συναλλαγών που εφαρμόζεται για ορισμένα εμπορεύματα που προέρχονται από τη μεταποίηση γεωργικών προϊόντων (2), και ιδίως το άρθρο 8 παράγραφος 3,

Εκτιμώντας:

ότι ο κανονισμός (ΕΚ) αριθ. 1222/94 της Επιτροπής της 30ής Μαΐου 1994 περί θεσπίσεως κοινών λεπτομερών κανόνων εφαρμογής του συστήματος επιστροφών κατά την εξαγωγή και των κριτηρίων καθορισμού του ύψους των, για ορισμένα γεωργικά προϊόντα, εξαγόμενα υπό μορφή εμπορευμάτων μη υπαγομένων στο παράρτημα ΙΙ της συνθήκης (3), όπως τροποποιήθηκε τελευταία από τον κανονισμό (ΕΚ) αριθ. 2296/94 (4), στο άρθρο 5 παράγραφος 2 τρίτο εδάφιο προβλέπει ότι το προκαθοριζόμενο ποσοστό επιστροφής προσαρμόζεται σύμφωνα με τους ίδιους κανόνες όπως εκείνοι που ισχύουν για τον εκ των προτέρων καθορισμό των επιστροφών σχετικά με τα βασικά προϊόντα που εξάγονται όπως έχουν-

ότι ο κανονισμός (ΕΟΚ) αριθ. 1766/92 του Συμβουλίου της 30ής Ιουνίου 1992, περί κοινής οργανώσεως αγοράς στον τομέα των σιτηρών (5), καθώς και ο κανονισμός (ΕΟΚ) αριθ. 1418/76 του Συμβουλίου της 21ης Ιουνίου 1976 περί κοινής οργανώσεως αγοράς στον τομέα του ρυζιού (6), οι οποίοι τροποποιούνται από τον κανονισμό (ΕΚ) αριθ. 3290/94, προβλέπει στο εξής τη διαρρύθμιση των επιστροφών με βάση τη τιμή παρέμβασης- ότι αυτή η τροποποίηση αρχίζει να ισχύει από 1ης Ιουλίου 1995-

ότι δεν προβλέπεται κανένας κανόνας προσαρμογής για τα πιστοποιητικά βασικών προϊόντων που έχουν εκδοθεί πριν από την 1η Ιουλίου 1995 και χρησιμοποιούνται πέραν της εν λόγω ημερομηνίας- ότι ενδείκνυται, κατά συνέπεια, να θεσπιστεί ένας τέτοιος κανόνας για τις εξαγωγές υπό μορφή εμπορευμάτων μη υπαγομένων στο παράρτημα ΙΙ της συνθήκης-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης για τα Οριζόντια Θέματα που αφορούν το εμπόριο μεταποιημένων γεωργικών προϊόντων εκτός παραρτήματος ΙΙ,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Μετά το άρθρο 5 παράγραφος 2 τρίτο εδάφιο του κανονισμού (ΕΚ) αριθ. 1222/94 παρεμβάλλεται το ακόλουθο νέο εδάφιο:

"Πάντως, όσον αφορά τα πιστοποιητικά που συνεπάγονται τον καθορισμό εκ των προτέρων ενός ποσοστού επιστροφής, τα οποία έχουν εκδοθεί πριν από την 1η Ιουλίου 1995 για τα δημητριακά ή πριν από την 1η Σεπτεμβρίου 1995 για το ρύζι, χρησιμοποιούνται δε μετά τις αντίστοιχες ανωτέρω ημερομηνίες, η προσαρμογή του ποσοστού επιστροφής πραγματοποιείται συγκρίνοντας την τιμή παρέμβασης που ισχύει κατά την ημέρα έκδοσης του πιστοποιητικού με την τιμή παρέμβασης που ισχύει την ημέρα αποδοχής της δήλωσης εξαγωγής ή την ημέρα που αναφέρει το άρθρο 26 παράγραφος 2 του κανονισμού (ΕΟΚ) αριθ. 3665/87."

Άρθρο 2

Ο παρών κανονισμός αρχίζει να ισχύει την 1η Ιουλίου 1995.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 3 Μαρτίου 1995.

Για την Επιτροπή

Martin BANGEMANN

Μέλος της Επιτροπής

(1) ΕΕ αριθ. L 349 της 31. 12. 1994, σ. 105.

(2) ΕΕ αριθ. L 318 της 20. 12. 1993, σ. 18.

(3) ΕΕ αριθ. L 136 της 31. 5. 1994, σ. 5.

(4) ΕΕ αριθ. L 249 της 24. 9. 1994, σ. 9.

(5) ΕΕ αριθ. L 181 της 1. 7. 1992, σ. 21.

(6) ΕΕ αριθ. L 166 της 25. 6. 1976, σ. 1.